钦定古今图书集成/明伦汇编/官常典/第620卷 > 《鄂州谢上表》张商英
## 钦定古今图书集成/明伦汇编/官常典/第620卷 > 《鄂州谢上表》张商英

布宣温诏，开谕远民。虽湖山千里之间，如酺醵一堂
之上。听欢声之相告，惭共理之非良。伏以旁接九江，
前临七泽。地遐而陋，俗鲁以愚。虽有沈冤，莫能往愬。
至于极病，祇自悲吟。蒙被皇明，申颁德意，所谓“率科
严重，钩考碎烦。方田扰安业之农，圜土聚徙乡之恶。”
省租纽折，公帑贪求。学校驱迫者或违其孝养之心；
保伍追呼者，或失于耕桑之候。寺观掊缮营之费，东
南配漕挽之舟，抑认香盐，强招卒伍。文移速于星火，
追捕遍于闾里。百端纷更，一切蠲罢。可谓崇宁之孝
治，真为绍述之圣功。而臣初效外官，恭承嘉命，唯忧
疲懦，未克推行，岂有设施可图。报称有君如此，碎首
以之。此盖伏遇皇帝陛下，诚实应天，典常师古，王路
以平其好恶，道枢以会其是非。察臣于元祐之间，未
尝干预；怜臣于元符之末，首被挤排。一洗刑书，再还
仕籍。退循衰晚，虚辱宠荣。辟谷留侯，归休有素。据鞍
马援，进取何堪。誓坚忠孝之心，永保初终之节。